**Dispariţie din muzeul de ceară**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\* Mirelei Bănesaru \*

vrem doar lucrurile comune

să-nvăţăm să numărăm până la unu

tragem de marginile opuse ale cerului

întotdeauna ceva rămâne pe-afară

uneori un ochi saturat de abis

picior cu arsură de rug în talpă curbează

spaţiul gândului

aşezarea în frici anodine

gârboveşte ziua când o prindem în palmă

cocoaşă de sare

pielea nu mai pictează stele

când inspiră printre zăbrele voluptate târzie

teritoriu inamic ne ocupă

materia îşi răsuceşte spirala codată

băltire în memorii de lut

în vise halucinante

rătăceşte identitatea întregului

zei de hârtie

ne duc răstignirea în spate

vibraţia doare

încarcerată

să păşeasă dincolo de zero

mulţimea vidă sau perfecţiunea cercului

erupe

marginea cerului subţiază visele noastre

învaţă să numere

unu...